CELEX: 52017PC0314
Language: mt
Date: 2017-06-02
Title: Proposta għal DEĊIŻJONI TA’ IMPLIMENTAZZJONI TAL-KUNSILL li temenda d-Deċiżjoni ta' Implimentazzjoni tal-Kunsill 2015/1411/UE dwar l-approvazzjoni ta' programm ta' aġġustament makroekonomiku għall-Greċja

IL-KUMMISSJONI EWROPEA
            Brussell, 2.6.2017
            COM(2017) 314 final
            2017/0129(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            li temenda d-Deċiżjoni ta' Implimentazzjoni tal-Kunsill 2015/1411/UE dwar l-approvazzjoni ta' programm ta' aġġustament makroekonomiku għall-Greċja
            
               
         
         
            
               MEMORANDUM TA’ SPJEGAZZJONI
            
            
               B'reazzjoni għal talba tat-8 ta' Lulju 2015 mir-Repubblika Ellenika lill-President tal-Bord tal-Gvernaturi tal-Mekkaniżmu Ewropew ta' Stabbiltà (MES) għal għajnuna għall-istabbiltà fil-forma ta' self b'perjodu ta' disponibbiltà ta' tliet snin, il-Bord tal-Gvernaturi tal-MES talab lill-Kummissjoni Ewropea, b'kollaborazzjoni mal-Bank Ċentrali Ewropew, flimkien mal-Fond Monetarju Internazzjonali, biex jaqblu dwar Memorandum ta' Qbil li jiddeskrivi eżatt il-kundizzjonalità għal faċilità ta' għajnuna finanzjarja li tkopri l-perjodu 2015-2018 skont l-Artikolu 13(3) tat-Trattat tal-MES u dwar programm ta' aġġustament makroekonomiku għall-Greċja. Il-programm tħejja skont il-proċedura prevista skont l-Artikolu 7(1) tar-Regolament (UE) Nru 472/2013.  Fil-11 ta' Awwissu 2015, dawk l-istituzzjonijiet laħqu ftehim fuq livell tekniku dwar programm ta' aġġustament makroekonomiku (il-“Programm”) mal-gvern Grieg.
            
            
               Wara proposta mill-Kummissjoni, il-Kunsill adotta d-Deċiżjoni ta' Implimentazzjoni 2015/1411/UE li tapprova l-Programm.
            
            
               F’konformità mal-Artikolu 1(2) tad-Deċiżjoni 2015/1411/UE, il-Kummissjoni, b’kollaborazzjoni mal-Bank Ċentrali Ewropew (BĊE) u meta jkun xieraq, mal-Fond Monetarju Internazzjonali (FMI), għamlet it-tieni analiżi biex tevalwa l-progress fl-implimentazzjoni tal-miżuri miftiehma kif ukoll l-effikaċja u l-impatt ekonomiku u soċjali tagħhom. B'konsegwenza ta’ dik l-analiżi, sar aġġornament għall-programm ta’ aġġustament makroekonomiku eżistenti, li jirrifletti l-passi li ħadu l-awtoritajiet Griegi sa tmiem l-ewwel kwart tal-2017.
            
            
               Wara diskussjonijiet bejn dawk l-istituzzjonijiet u l-Gvern Grieg, skont il-proċedura prevista fl-Artikolu 7(5) tar-Regolament (UE) Nru 472/2013 u d-definizzjoni tal-kundizzjonalità li ssostni l-Programm, il-Kummissjoni adottat proposta għal Deċiżjoni ta’ Implimentazzjoni tal-Kunsill li temenda d-Deċiżjoni ta' Implimentazzjoni 2015/1411/UE dwar l-approvazzjoni tal-programm ta' aġġustament makroekonomiku tal-Greċja skont ir-Regolament (UE) Nru 472/2013.
            
            
               2017/0129 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               li temenda d-Deċiżjoni ta' Implimentazzjoni tal-Kunsill 2015/1411/UE dwar l-approvazzjoni ta' programm ta' aġġustament makroekonomiku għall-Greċja
               
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, 
            
            
               Wara li kkunsidra r-Regolament (UE) Nru 472/2013 tal-Parlament Ewropew u tal-Kunsill tal-21 ta’ Mejju 2013 dwar it-tisħiħ tas-sorveljanza ekonomika u baġitarja tal-Istati Membri fiż-żona tal-euro li jesperjenzaw jew ikunu mhedda b'diffikultajiet gravi fir-rigward tal-istabbiltà finanzjarja tagħhom
                  1
               , u b'mod partikolari l-Artikolu 7(5) tiegħu, 
            
            
               Wara li kkunsidra l-proposta mill-Kummissjoni Ewropea, 
            
            
               Billi: 
            
            
               (1)Fis-16 ta' Lulju 2015, il-Bord tal-Gvernaturi tal-Mekkaniżmu Ewropew ta' Stabbiltà ("MES") stieden lill-Kummissjoni, b'kollaborazzjoni mal-Bank Ċentrali Ewropew ("BĊE"), il-MES, l-awtoritajiet Griegi, u, meta jkun xieraq, il-Fond Monetarju Internazzjonali ("FMI"), biex jaqblu dwar programm ta' aġġustament makroekonomiku għall-Greċja f'forma ta' self. Il-programm tħejja skont il-proċedura prevista skont l-Artikolu 7(1) tar-Regolament (UE) Nru 472/2013. Fil-11 ta' Awwissu 2015, dawk l-istituzzjonijiet laħqu ftehim fuq livell tekniku dwar programm ta' aġġustament makroekonomiku (il-“Programm”) mal-gvern Grieg. Il-Programm ġie adottat mill-Kunsill, wara proposta mill-Kummissjoni, fil-forma ta' deċiżjoni ta’ Implimentazzjoni tal-Kunsill(
                  2
               ). 
            
            
               (2)Wara dak il-ftehim, il-Greċja adottat pakkett komprensiv ta' politika, li jrid jiġi implimentat fl-ambitu ta' programm ta' aġġustament makroekonomiku tal-MES ta' tliet snin, fuq perjodu mit-tielet kwart tal-2015 sat-tielet kwart tal-2018. 
            
            
               (3)Il-pakkett komprensiv ta' politika, stipulat f'Memorandum ta' Qbil tal-MES dwar Kundizzjonalità ta' Politika Ekonomika Speċifika (il-“Memorandum ta' Qbil”) tad-19 ta' Awwissu 2015, għandu l-għan li jġib lura l-kunfidenza fis-swieq finanzjarji, jerġa' jistabbilixxi bilanċi makroekonomiċi sodi u jippermetti li l-ekonomija terġa' lura għal tkabbir sostenibbli. Dan hu strutturat fuq erba' pilastri: ir-ritorn għas-sostenibbiltà fiskali, is-salvagwardjar tal-istabbiltà finanzjarja, it-titjib tal-kompetittività u tat-tkabbir, u l-immodernizzar tal-amministrazzjoni pubblika u tal-Istat.
            
            
               (4)Wara li tlestiet l-ewwel analiżi tal-Programm u wara d-dikjarazzjoni tal-Grupp tal-Euro tal-25 ta' Mejju 2016, valutazzjoni pożittiva mill-Kummissjoni u l-BĊE għall-implimentazzjoni tal-Programm u l-approvazzjoni tal-MES, fis-16 ta' Ġunju 2016, il-Greċja u l-Kummissjoni f'isem il-MES iffirmaw Memorandum ta' Qbil Supplimentari. Il-Memorandum ta' Qbil Supplimentari jaġġorna l-kundizzjonijiet politiċi stabbiliti fil-Memorandum ta' Qbil biex jirriflettu l-progress miksub fl-implimentazzjoni tal-Programm.
            
            
               (5)Il-Grupp tal-Euro tal-25 ta' Mejju 2016 ikkunsidra wkoll is-sostenibbiltà tad-dejn Grieg. Huwa qabel fuq pakkett ta' miżuri ta' dejn li jrid jidħol progressivament f'fażijiet, kif ikun meħtieġ biex jintlaħaq il-parametru referenzjarju maqbul dwar il-ħtiġijiet ta' finanzjament gross. Huwa qabel li l-ewwel sett ta' miżuri jkunu implimentati fit-terminu l-qasir, jiġifieri, wara li tingħalaq l-ewwel analiżi u sa tmiem il-Programm. Fit-23 ta' Jannar 2017, il-Bord tad-Diretturi tal-MES u dak tal-Faċilità Ewropea ta' Stabbiltà Finanzjarja adottaw ir-regoli li jimplimentaw is-sett ta' miżuri għal ħelsien mid-dejn għall-Greċja fit-terminu l-qasir u l-implimentazzjoni tagħhom bdiet. Il-Grupp tal-Euro, fil-25 ta' Mejju 2016 qabel ukoll li wara l-implimentazzjoni sew tal-Programm sa nofs l-2018, il-Grupp tal-Euro stenna l-implimentazzjoni tat-tieni sett possibbli ta' miżuri jekk ikun hemm bżonn biex jiġu ssodisfati l-parametri referenzjarji tas-sostenibbiltà tad-dejn. 
            
         
         
            
               (6)Fil-25 ta' Mejju 2016, il-Grupp tal-Euro laqa' l-intenzjoni tal-maniġment tal-FMI li jirrakkomanda li l-Bord Eżekuttiv tal-Fond japprova arranġament finanzjarju għall-Greċja. Il-Grupp tal-Euro kkonferma dik il-pożizzjoni fil-5 ta' Diċembru 2016 u enfasizza l-bżonn għal kondizzjonalità kondiviża, bi qbil bejn l-istituzzjonijiet kollha u l-Greċja
                  3
               . Fil-5 ta' Diċembru 2016, il-Grupp tal-Euro talab ukoll lill-istituzzjonijiet u lill-Greċja biex ikomplu bin-negozjati malajr sabiex jilħqu ftehim fil-livell tal-persunal (malajr kemm jista’ jkun, abbażi ta' dik il-kondizzjonalità kondiviża u tat il-mandat lill-Grupp ta' Ħidma tal-Grupp tal-Euro biex jivvaluta dak il-ftehim fil-livell tal-persunal. Dik il-kondizzjonalità tinkludi l-adozzjoni ta' pakkett fiskali preleġiżlat biex jgħin jiżgura bilanċ pożittiv primarju ta' 3,5% tal-PDG fit-terminu l-medju.  
            
            
               (7)L-ekonomija Griega wriet grad għoli ta' reżiljenza għall-ambjent ta' inċertezza elevata u l-impożizzjoni ta' kontrolli fuq il-kapital, bil-PDG jonqos b'0,2% biss fl-2015. Fl-2016, l-ekonomija Griega staġnat, hekk kif it-tkabbir naxxenti fil-konsum privat tpatta bi tnaqqis fil-konsum pubbliku u fl-esportazzjonijiet netti. It-tbassir tar-Rebbiegħa tal-2017 tal-Kummissjoni jipproġetta li l-ekonomija Griega se tikber bi 2,1% u 2,5% fl-2017 u fl-2018 rispettivament, bis-saħħa ta' sentiment ekonomiku li qed jitjieb u li jappoġġa l-investiment u l-konsum.
            
            
               (8)F'dak it-tbassir, il-proporzjon tad-dejn għall-PDG jammonta għal 179,0% fl-2016, 178,8% fl-2017, 174,6% fl-2018 u 165,2% fl-2019. Il-proporzjon tad-dejn għall-PDG għalhekk jaqbad triq tan-niżla mill-2017. Il-Greċja kisbet bilanċi pożittivi primarji ta' 0,5% tal-PDG fl-2015 u ta' 4,2% tal-PDG fl-2016, fejn marret aħjar mill-miri tal-Programm ta' -0,25% u ta' 0,5% of PDG, rispettivament. L-awtoritajiet Griegi se jsegwu direzzjoni fiskali fuq il-bażi ta' miri ta' bilanċ pożittiv primarju ta' 1,75% tal-PDG fl-2017 u 3,5% tal-PDG fl-2018 u tul it-terminu medju. It-trajettorja tal-miri fiskali hija konsistenti mar-rati ta' tkabbir mistennija tal-ekonomija Griega hekk kif tirkupra mill-akbar reċessjoni qatt irreġistrata tagħha.
            
            
               (9)Fid-dawl tat-tbassir aġġornat tas-servizzi tal-Kummissjoni u tar-riżultati tat-tieni analiżi li saret mill-Kummissjoni, b'kollaborazzjoni mal-BĊE u, meta jkun xieraq, mal-FMI, jenħtieġ li jsir aġġornament għall-Programm eżistenti, li jirrifletti r-riformi li saru mill-awtoritajiet Griegi fi tmiem l-ewwel kwart tal-2017. Fuq dik il-bażi, jenħtieġ li l-kondizzjonalità aġġornata tindika l-firxa ta' politiki meħtieġa għal implimentazzjoni futura tal-Programm li tirnexxi, bl-għan li l-ekonomija Griega tmur lura għal tkabbir sostenibbli. Għalhekk huwa xieraq li d-Deċiżjoni ta’ Implimentazzjoni tal-Kunsill (UE) 2015/1411 tiġi mmodifikata.
            
            
               (10)Kwalunkwe forma ta’ assistenza finanzjarja li tirċievi l-Greċja biex tgħinha fl-implimentazzjoni tal-politiki skont il-Programm tagħha jenħtieġ li tkun konformi mar-rekwiżiti legali u mal-politiki tal-Unjoni, b’mod partikolari mal-qafas ta’ governanza ekonomika tal-Unjoni u l-Karta tad-Drittijiet Fundamentali. F'każ li kwalunkwe miżura previstia fil-programm ta’ aġġustament makroekonomiku tkun tillimita l-eżerċizzju tad-drittijiet u l-libertajiet rikonoxxuti mill-Karta tad-Drittijiet Fundamentali, dawk il-limitazzjonijiet iridu jkunu konformi mal-Artikolu 52(1) tagħha. Jenħtieġ li kull intervent ta’ appoġġ lill-istituzzjonijiet finanzjarji jitwettaq skont ir-regoli tal-Unjoni dwar il-kompetizzjoni. Jenħtieġ li l-Kummissjoni tiżgura li kwalunkwe miżura stipulata f’Memorandum ta’ Qbil fil-kuntest ta’ assistenza finanzjarja mitluba tal-MES tkun kompletament konsistenti ma’ din id-Deċiżjoni,
            
            
            
               ADOTTA DIN ID-DEĊIŻJONI: 
            
            
               Artikolu 1
            
            
               L-Artikolu 2 tad-Deċiżjoni ta' Implimentazzjoni tal-Kunsill (UE) 2015/1411 jinbidel b'dan li ġej:
            
            
               1.Il-Greċja għandha tipprova tikseb konsolidazzjoni fiskali permezz ta' miżuri permanenti ta' kwalità għolja filwaqt li timminimizza l-impatt fuq min hu żvantaġġat. L-awtoritajiet Griegi jimpenjaw ruħhom li jiżguraw finanzi pubbliċi sostenibbli u li jiksbu bilanċi pożittivi primarji mdaqqsa u sostenibbli fuq terminu medju li b'mod kostanti jnaqqsu l-proporzjon tad-dejn għall-PDG. Għaldaqstant, il-Greċja għandha ssegwi direzzjoni fiskali fuq miri ta' bilanċ pożittiv primarju ta' 1,75% tal-PDG fl-2017 u ta' 3,5% tal-PDG fl-2018 u tul it-terminu medju. L-awtoritajiet jimpenjaw ruħhom li jdaħħlu iktar miżuri strutturali li jipproduċu 0,3% tal-PDG sal-2018 sabiex tkun żgurata d-direzzjoni mixtieqa ta' bilanċ pożittiv primarju. Il-miżuri biex jinkisbu dawk il-miri ta' bilanċ pożittiv primarju, u li jkunu maqbula bħala parti mit-tieni analiżi tal-Programm, għandhom jinkludu: is-semplifikazzjoni tal-benefiċċji soċjali u l-abolizzjoni ta' nfiq mit-taxxa bbażat fuq ir-rakkomandazzjonijiet tal-Analiżi tal-Bank Dinji dwar il-Benefiċċji Soċjali; ir-razzjonalizzazzjoni tal-infiq fil-kura tas-saħħa permezz ta' twessigħ tal-kamp ta’ applikazzjoni tal-qafas baġitarju magħluq u t-tnaqqis tal-limiti massimi ta' rkupru; l-introduzzjoni ta' taxxa fuq kirjiet qosra ta' akkomodazzjoni għat-turisti; u r-razzjonalizzazzjoni ta' ċerti inċentivi ta' prestazzjoni u benefiċċji fis-settur pubbliku.
            
            
               2.B'appoġġ għar-riekwilibriju tal-baġit lejn politiki li jgħinu iktar it-tkabbir u ta' distribuzzjoni ġusta, filwaqt li jkun żgurat li l-miri fiskali tat-terminu medju jintlaħqu, l-awtoritajiet għandhom jilleġiżlaw għall-azzjonijiet li ġejjin: 
            
            
               i.l-istrateġija fiskali għat-terminu medju għall-2018-2021 b'konformità mal-miri tat-terminu medju maqbula, li jenħtieġ li jintlaħqu mingħajr miżuri li jkunu ta' detriment għat-tkabbir;
            
            
               iiriforma tal-pensjonijiet li twassal għal iffrankar nett ta' 1% tal-PDG tul it-terminu medju u riforma tat-taxxa fuq l-introjtu li trid tiġi implimentata u li għandha twassal għal iffrankar nett ta' 1% tal-PDG fl-2020 u tul it-terminu medju;  
            
            
               iiipakkett tat-taxxa li jtejjeb it-tkabbir li, f'termini netti, ikun rikonċiljat mir-rendiment mir-riforma tat-taxxa fuq l-introjtu personali: (i) tnaqqis fir-rati tat-taxxa fuq l-introjtu personali u s-soprataxxa ta' solidarjetà b'impatt fiskali fit-terminu medju ta' 0,8% tal-PDG; (ii) tnaqqis fir-rati tat-taxxa fuq l-introjtu tal-kumpaniji b'impatt fiskali tat-terminu medju ta' 0,1% tal-PDG, u (iii) tnaqqis tat-taxxa fuq il-proprjetà (ENFIA) b'impatt ta' 0,1% tal-PDG; 
            
            
               ivpakkett ta' nfiq immirat li, f'termini netti, ikun rikonċiljat mir-rendiment mir-riforma fil-pensjonijiet li hi magħmula minn: (i) żieda fl-infiq tal-benefiċċji soċjali mmirati (benefiċċji tal-abitazzjoni; benefiċċji tat-tfal; ikliet tal-iskola; edukazzjoni u kura bikrija tat-tfal/edukazzjoni preprimarja; tnaqqis skont test tal-mezzi fil-kopagamenti tas-saħħa) ta' 0,7% tal-PDG, (ii) investiment f'infrastruttura pubblika ta' kwalità għolja ta' 0,15% tal-PDG, u (iii) politiki attivi fis-suq tax-xogħol ta' 0,15% tal-PDG; 
            
            
               vil-miżuri dwar it-taxxa fuq l-introjtu personali se jkunu implimentati fl-2019 jekk, abbażi ta' valutazzjoni li tħares 'il quddiem fil-kuntest tal-analiżi finali tal-programm, tkun meħtieġa implimentazzjoni antiċipata sabiex tintlaħaq il-mira fiskali maqbula ta' bilanċ pożittiv primarju ta' 3,5% tal-PDG fl-2019, li jenħtieġ li jintlaħaq mingħajr miżuri li jkunu ta' detriment għat-tkabbir; 
            
            
               viil-pakkett espansjonarju se jibda jiġi implimentat fl-2019, bil-kundizzjoni tal-valutazzjoni u l-qbil fl-analiżi tal-programm finali, wara proċess trasparenti, bl-ammont li jrid jiġi implimentat b'konformità mal-prestazzjoni li l-istituzzjonijiet qed jipproġettaw li tkun aħjar milli kien mistenni meta mqabbla mal-miri maqbula għat-terminu medju sabiex ikun żgurat li dawn jinkisbu.
            
            
               3.L-awtoritajiet għandhom ilestu l-qafas meħtieġ għall-implimentazzjoni sħiħa tal-Awtorità Indipendenti tal-Introjtu Pubbliku u għall-operat effikaċi tiegħu. Dawn għandhom jieħdu iktar miżuri biex itejbu l-konformità mar-regoli tat-taxxa, inkluża l-leġiżlazzjoni għall-promozzjoni u l-faċilitazzjoni tal-użu ta' pagamenti elettroniċi. Il-miżuri biex tissaħħaħ il-ġlieda kontra l-evażjoni tat-taxxa għandu, fost affarijiet oħra, jkollhom l-għan li jtejbu l-mudell ta’ kooperazzjoni bejn l-awtorità tal-ġustizzja u dik tat-taxxa.  
            
            
               4.L-awtoritajiet għandhom jieħdu l-miżuri biex ikomplu jsaħħu l-proċess tal-baġit u l-ġestjoni finanzjarja pubblika. Huma għandhom jiżguraw li l-leġiżlazzjoni nazzjonali tkun kollha kemm hi konformi mat-Trattat dwar l-Istabbiltà, il-Koordinazzjoni u l-Governanza fl-Unjoni Ekonomika u Monetarja (il-Patt Fiskali). L-awtoritajiet għandhom jippreżentaw ukoll pjan ta' azzjoni għat-terminu medju biex ikun żgurat li l-pagamenti jsiru b'mod konformi mad-Direttiva 2011/7/UE tas-16 ta' Frar 2011 tal-Parlament Ewropew u tal-Kunsill dwar il-ġlieda kontra l-ħlas tard fi tranżazzjonijiet kummerċjali
                  4
               . Huma għandhom isaħħu l-qafas tal-akkwisti pubbliċi, inkluż bit-trawwim ta' akkwisti ċentrali.
            
            
               5.L-awtoritajiet għandhom jimplimentaw bis-sħiħ id-dispożizzjonijiet leġiżlattivi l-ġodda tar-riforma tal-pensjonijiet komprensiva tal-2016. Biex l-infiq tas-saħħa pubblika jkun razzjonalizzat, l-awtoritajiet għandhom jieħdu miżuri strateġiċi li jiffukaw fuq it-titjib tal-effikaċja, inkluż baġit magħluq (limitu massimu ta' rkupru) biex ikopri affarijiet li qabel ma kinux taħt l-irkupru. Huma għandhom jippubblikaw bulettin aġġornat tal-prezzijiet biex jonqsu l-prezzijiet farmaċewtiċi, jaġġornaw u jippubblikaw fuq bażi regolari l-listi pożittivi u negattivi, u jadottaw miżuri biex titjieb il-penetrazzjoni tal-mediċini ġeneriċi.
            
         
         
            
               6.L-awtoritajiet għandhom jiżguraw l-introduzzjoni u l-implimentazzjoni bla intoppi tal-iskema l-ġdida ta' Introjtu mis-Solidarjetà Soċjali. Huma għandhom jagħmlu riforma kbira tas-sistema ta' protezzjoni soċjali, abbażi tar-rakkomandazzjonijiet rilevanti tal-Analiżi tal-Benefiċċji Soċjali pprovduta mill-Bank Dinji. Dik ir-riforma għandha l-għan li tissemplifika s-sistema u torjentaha iktar lejn il-bżonnijiet tal-iktar vulnerabbli, inkluż riorjentament tar-riżorsi għall-finanzjament tal-introduzzjoni nazzjonali tal-iskema l-ġdida tal-Introjtu mis-Solidarjetà Soċjali. 
            
            
               7.Biex tkun salvagwardjata l-istabbiltà finanzjarja, l-awtoritajiet għandhom jippubblikaw pjan direzzjonali għat-tnaqqis tal-kontrolli tal-kapital u b'hekk ikun evitat dewmien bla bżonn mingħajr ma tkun kompromessa l-istabbiltà finanzjarja. Huma għandhom jivvalutaw u jindirizzaw l-ostakli għas-suq sekondarju għal self improduttiv identifikat fir-rapport dwar il-analiżi tal-implimentazzjoni tal-Liġi 4354/2015, sabiex ikun issemplifikat il-proċess ta' liċenzjar għas-servizzjanti ta' self improduttiv. L-awtoritajiet għandhom jistabbilixxu skema ta’ soluzzjoni ekstraġudizzjarja għal self improduttiv u jiżguraw l-implimentazzjoni bla intoppi tagħha biex b'hekk kemm debituri kbar u kemm dawk żgħar b'dejn li jaqbeż livell limitu minimu jkunu jistgħu jkunu koperti mill-mekkaniżmu, u l-elementi kollha tad-dejn, inkluż dejn privat u dejn pubbliku imma esklużi l-kontribuzzjonijiet tas-sigurtà soċjali u t-taxxi miżmuma, ikunu suġġetti għall-mekkaniżmu ta' ristrutturar tad-dejn. L-awtoritajiet għandhom ukoll jimmodernizzaw il-qafas tal-insolvenza korporattiva u jiżguraw l-implimentazzjoni effettiva tiegħu, b'enfasi ewlenija fuq ir-rwol tal-amministraturi tal-insolvenza. Huma għandhom jirrevedu l-Kodiċi ta' Proċedura Ċivili bil-ħsieb li jġibuh konformi mal-aħjar prattiki tal-Unjoni.
            
            
               8.Biex ikunu promossi t-tkabbir, il-kompetittività u l-investiment, l-awtoritajiet għandhom ikomplu jfasslu u jimplimentaw firxa wiesgħa ta' riformi fis-swieq tal-prodotti li għandhom l-għan li jiksbu l-aħjar prattiki tal-Unjoni. Ir-riformi għandhom jinkludu: implimentazzjoni ulterjuri tar-rakkomandazzjonijiet tal-istrumenti tal-OECD biex jitneħħew l-ostakli għall-kompetizzjoni f'firxa wiesgħa ta’ setturi; riformi għal-liberalizzazzjoni tal-liċenzjar tal-investiment u t-tnaqqis tal-piż amministrattiv biex tiftaħ negozju; passi ulterjuri fil-liberalizzazzjoni tal-professjonijiet regolati; riformi għall-immodernizzar tal-qafas għall-użu tal-art, inkluż ġestjoni tat-territorju u katast; u miżuri li jsaħħu l-funzjonament tas-setturi tal-ilma u tat-trasport.   
            
            
               9.Rigward is-swieq tax-xogħol, il-Greċja għandha tadotta leġiżlazzjoni li tiċċara li r-riformi ta' negozjar kollettiv tal-2011 ikunu estiżi sa tmiem il-Programm. L-awtoritajiet għandhom jissostitwixxu l-qafas amministrattiv attwali għas-sensji kollettivi bi proċedura ta’ notifika ta' mhux iktar minn tliet xhur u li ma għandhiex tinvolvi approvazzjoni bil-quddiem, u għandhom jemendaw il-leġiżlazzjoni dwar l-azzjonijiet industrijali. Huma għandhom jieħdu passi ulterjuri biex jiġġieldu x-xogħol mhux iddikjarat, isaħħu l-edukazzjoni u t-taħriġ vokazzjonali, u jimplimentaw il-pjan ta' azzjoni fuq tliet snin dwar l-edukazzjoni.
            
            
               10.L-awtoritajiet għandhom ikomplu l-implimentazzjoni tar-riformi fuq firxa wiesgħa fis-swieq tal-enerġija, biex jiġu allinjati mal-leġiżlazzjoni u mal-politiki tal-Unjoni, isiru aktar moderni u kompetittivi, inaqqsu l-kirjiet monopolistiċi u l-ineffiċjenzi, jippromwovu l-innovazzjoni, jiffavorixxu l-adozzjoni aktar estensiva tal-enerġija rinnovabbli u tal-gass, u jiżguraw li l-benefiċċji ta' dawn il-bidliet kollha jmorru għand il-konsumaturi. Fis-suq tal-elettriku, sabiex is-sehem mis-suq tal-fornitur storiku jinġieb għall-miri maqbula, l-awtoritajiet għandhom ikomplu l-implimentazzjoni ta' rkanti tal-elettriku, u jipproponu miżuri strutturali inkondizzjonati biex jiġi ċedut sehem tal-kapaċità ta' ġenerazzjoni tal-fornitur storiku, b'konformità mad-Deċiżjonijiet rilevanti tal-Kummissjoni Ewropea
                  5
               . L-awtoritajiet għandhom ikomplu wkoll il-proċess li jwassal għas-separazzjoni tas-sjieda sħiħa tal-operatur tas-sistema ta' trażmissjoni mill-fornitur storiku, ikomplu l-implimentazzjoni tar-riforma tal-inċentivi għall-enerġiji rinnovabbli u jiżguraw l-implimentazzjoni f'waqtha tar-riformi l-oħra tas-suq. Fis-suq tal-gass, l-implimentazzjoni kontinwa tar-riformi eżistenti għandhom, fost affarijiet oħra, iwasslu għall-eliġibbiltà sħiħa biex sal-2018 kull konsumatur ikollu l-possibbiltà li jibdel il-fornitur tiegħu, kif ippjanat. L-awtoritajiet għandhom jieħdu azzjoni ulterjuri biex ineħħu l-ostakli li jifdal għal kompetizzjoni effikaċi fis-swieq tal-gass bl-ingrossa u bl-imnut, u biex jippromwovu l-interkonnessjonijiet, kif ukoll id-diversifikazzjoni tas-sorsi tal-forniment. 
            
            
               11.L-awtoritajiet għandhom ikomplu jimplimentaw programm ta' privatizzazzjoni ambizzjuż u politiki li jsostnu l-investiment. L-awtoritajiet jimpenjaw ruħhom li jiffaċilitaw il-proċess ta' privatizzazzjoni u jlestu l-azzjonijiet governattivi kollha meħtieġa biex l-offerti jkunu jistgħu jiġu eżegwiti sew. F'dan ir-rigward, l-awtoritajiet għandhom ilestu l-azzjonijiet kollha meħtieġa kif maqbul fuq bażi ta' kull kwart ta' sena bejn il-Fond għall-Iżvilupp tal-Assi tar-Repubblika Ellenika ("HRADF"), l-istituzzjonijiet u l-gvern. Il-Lista tal-Azzjonijiet Pendenti tal-Gvern ġiet approvata mill-Bord tad-Diretturi tal-HRADF. Wara t-twaqqif tal-Korporazzjoni Ellenika għall-Assi u l-Partiċipazzjonijiet (HCAP), li se jkollha fil-pussess tagħha assi Griegi ta’ valur, l-awtoritajiet għandhom jiżguraw li r-regoli interni u ta' ġestjoni tal-HCAP jikkonformaw mal-istandards u l-aħjar prattiki internazzjonali, inklużi l-Linji Gwida tal-OECD dwar il-Governanza ta' Intrapriżi tal-Istat. L-għan globali tal-HCAP huwa li jġestixxi assi Griegi ta' valur; u li jipproteġi, joħloq u finalment jimmassimizza l-valur tagħhom li għandu jimmonetizza permezz ta' privatizzazzjonijiet u mezzi oħrajn.
            
            
               12.Stat u amministrazzjoni pubblika moderni għandhom jibqgħu jkunu l-prijorità ewlenija tal-Programm. L-awtoritajiet għandhom jagħtu partikularment każ l-implimentazzjoni tal-miżuri li diġà ttieħdu fil-Programm biex iżidu l-effikaċja tas-settur pubbliku fit-twassil ta' prodotti u servizzi pubbliċi essenzjali, b'referenza speċjali għar-reklutaġġ u d-depolitiċizzazzjoni tal-maniġers, il-valutazzjonijeit tal-prestazzjoni, u l-mobbiltà. Għandhom jittieħdu miżuri li jsaħħu l-effikaċja tas-sistema ġudizzjarja, inkluż billi jkunu jistgħu jsiru rkanti elettroniċi, u biex itejbu l-ġlieda kontra l-korruzzjoni. L-indipendenza istituzzjonali u operattiva tal-istituzzjonijiet ewlenin, bħall-amministrazzjoni tal-introjtu u l-istitut tal-istatistika (Elstat), għandha tkun imsaħħa permezz tal-implimentazzjoni ulterjuri tar-riformi adottati."
            
            
            
               Artikolu 2
            
            
               Din id-Deċiżjoni hija indirizzata lir-Repubblika Ellenika. 
            
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 140, 27.5.2013, p. 1.
               
               
                  
                     (2)
                  
                        Council Implementing Decision (EU) 2015/1411 of 19 August 2015 approving the macroeconomic adjustment programme of Greece (ĠU L 219, 20.8.2015, p. 12).
               
               
                  
                     (3)
                  
                        
                  http://www.consilium.europa.eu/en/press/press-releases/2016/12/05-eurogroup-statement-greece/
               
               
                  
                     (4)
                  
                        ĠU L 48, 23.2.2011, p. 1.
               
               
                  
                     (5)
                  
                        Id-Deċiżjonijiet C(2008) 824 final u C(2009) 6244 final, li kienu kkonfermati mis-Sentenzi tal-Qorti Ġenerali tal-Unjoni Ewropea tal-15 ta' Diċembru 2016 fil-Kawża T-169/08 RENV u l-Kawża T-421/09 RENV rispettivament.